text: 
  Hvis man i løbet af i dag skulle få øje på mænd, som med gusten 
  teint og betragtelige poser under øjnene vandrer hvileløst rundt i 
  byen, skal man hverken blive forbavset eller forskrækket. De pågældende
   mænd er bare filmanmeldere og ganske ufarlige.
  
  Deres flakkende og formålsløse adfærd i dag skyldes, at denne dag for 
  dem er højst usædvanlig. Der er nemlig ikke én eneste premiere i de 
  danske biografer, og dermed har filmanmelderens tilværelse momentant 
  mistet sin mening.
  
  Ikke fordi anmelderne plejer at sidde og se stribevis af film om 
  fredagen. De venlige filmselskaber og biografer sørger for at 
  præsentere de nye film ved særlige pressevisninger som regel flere 
  dage før premieren, og anmelderne har således god tid til at udføre 
  deres arbejde. Hvis der undertiden skulle stå noget vås i en 
  film-anmeldelse, skyldes det altså ikke tidnød, selv om det naturligvis 
  er mest bekvemt for anmelderne, hvis læserne tror det.
  
  
  
  